In-negozjaturi tal-Kummissjoni Ewropea u r-Renju Unit illum laħqu ftehim dwar it-termini tal-Ftehim dwar il-Ħruġ tal-Artikolu 50. L-aspetti kollha tal-Ftehim dwar il-Ħruġ issa ġew finalizzati u miftiehma fuq livell ta' negozjatur. Dan il-ftehim huwa mument deċiżiv fin-negozjati. Il-Kummissjoni Ewropea għalhekk irrakkomandat lill-Kunsill Ewropew (Artikolu 50) biex isib li sar progress deċiżiv fin-negozjati dwar il-ħruġ ordnat tar-Renju Unit mill-Unjoni Ewropea, sabiex in-negozjati fuq il-ftehim dwar il-ħruġ jiġi konkluż u jkun jista' jibda l-pass li jmiss fil-proċess. In-negozjaturi ftehmu wkoll fuq abbozz ta' dikjarazzjoni politika dwar ir-relazzjoni futura bejn l-UE u r-Renju Unit. Il-Ftehim dwar il-Ħruġ ikopri l-aspetti kollha tal-irtirar tar-Renju Unit mill-UE: id-drittijiet taċ-ċittadini, is-saldu finanzjarju, perjodu ta' tranżizzjoni, il-governanza, il-Protokolli dwar l-Irlanda, il-Ġibiltà u Ċipru, kif ukoll firxa ta' kwistjonijiet oħra b'rabta mas-separazzjoni. In-negozjaturi tal-UE u tar-Renju Unit qablu dwar kif għandha tiġi evitata fruntiera iebsa bejn l-Irlanda u l-Irlanda ta' Fuq. Iż-żewġ naħat se jagħmlu l-almu tagħhom sabiex - sal-1 ta' Lulju 2020 - jikkonkludu ftehim futur qabel tmiem il-perjodu ta' tranżizzjoni. Jekk dan ma jkunx il-każ, l-UE u r-Renju Unit jistgħu jestendu l-perijodu ta' tranżizzjoni b'mod konġunt. Alternattivament, minn Jannar 2021, tapplika s-soluzzjoni ta' kontinġenza għall-Irlanda u l-Irlanda ta' Fuq, soġġetta għal mekkaniżmu ta' reviżjoni konġunta. Din is-soluzzjoni ta' kontinġenza tfisser li jiġi stabbilit territorju doganali uniku bejn l-UE u r-Renju Unit, li jibda japplika minn tmiem il-perjodu ta' tranżizzjoni sakemm jibda japplika ftehim sussegwenti. L-Irlanda ta' Fuq se tibqa' għalhekk parti mill-istess territorju doganali bħala fil-bqija tar-Renju Unit. It-territorju doganali uniku jkopri l-oġġetti kollha bl-eċċezzjoni ta' prodotti tal-akkwakultura u tas-sajd. Il-ħolqien ta' territorju doganali uniku jinkludi l-impenji għal kondizzjonijiet ekwivalenti ta' kompetizzjoni korrispondenti u mekkaniżmi ta' infurzar xierqa biex tiġi żgurata kompetizzjoni ġusta bejn l-UE27 u r-Renju Unit. Il-punti prinċipali tad-dikjarazzjoni politika ppubblikata llum juru l-progress miksub fil-kisba ta' fehim ġenerali dwar il-qafas għar-relazzjoni futura bejn l-UE u r-Renju Unit. In-negozjaturi tal-UE u tar-Renju Unit se jkomplu l-ħidma tagħhom ibbażata fuq dawn il-punti prinċipali. M'hemm qbil dwar xejn qabel ma' jintlaħaq qbil dwar kollox. Il-Ftehim dwar il-Ħruġ attwali - inkluż il-perjodu ta' tranżizzjoni - irid iqis il-qafas tar-relazzjoni futura. Id-dikjarazzjoni politika għalhekk trid tiġi żviluppata aktar u maqbula fil-forma finali tagħha. B'mod parallel, il-Kummissjoni Ewropea se tkompli bil-politika tagħha ta' tħejjija u kontinġenza għal kull eventwalità. Il-passi li jmiss In-negozjaturi tal-UE u tar-Renju Unit ser ikomplu l-ħidma tagħhom fuq id-dikjarazzjoni politika dwar il-qafas għar-relazzjoni futura bbażata fuq il-punti prinċipali ppubblikati llum. Huwa l-President tal-Kunsill Ewropew li jrid jiddeċiedi jekk u meta jlaqqa' flimkien is-27 Kap ta' Stat jew tal-Gvern. Huwa l-Kunsill Ewropew (Artikolu 50) li jrid japprova l-Ftehim dwar il-Ħruġ u d-dikjarazzjoni politika konġunta dwar il-qafas tar-relazzjoni futura. Malli jiġi approvat il-Ftehim dwar il-Ħruġ mill-Kunsill Ewropew (Artikolu 50), u qabel ma jkun jista' jidħol fis-seħħ, irid jiġi rratifikat mill-UE u mir-Renju Unit. Għall-UE, il-Kunsill tal-Unjoni Ewropea jrid jawtorizza l-iffirmar tal-Ftehim dwar il-Ħruġ, qabel ma jibagħtu lill-Parlament Ewropew għall-kunsens tiegħu. Ir-Renju Unit irid jirratifika l-ftehim skont l-arranġamenti kostituzzjonali proprji tiegħu. Sfond Il-Prim Ministru Theresa May skattat l-Artikolu 50 tat-Trattat dwar l-Unjoni Ewropea fid-29 ta' Marzu 2017 (aqra aktar dwar dan hawnhekk). L- ittra tagħha lil Donald Tusk, il-President tal-Kunsill Ewropew, formalment tat bidu għall-proċess tal-ħruġ tar-Renju Unit mill-UE. In-negozjati dwar it-termini ta' ħruġ tar-Renju Unit bdew formalment fid-19 ta' Ġunju 2017, wara l-elezzjoni ġenerali tar-Renju Unit. Fit-8 ta' Diċembru 2017, l-UE u r-Renju Unit ippubblikaw Rapport Konġunt, li jistabbilixxi l-oqsma ta' ftehim bejn iż-żewġ naħat dwar kwistjonijiet ta' rtirar. Dan kien akkumpanjat minn Komunikazzjoni mill-Kummissjoni Ewropea. F'Marzu 2018, il-Kummissjoni Ewropea u r-Renju Unit ippubblikaw abbozz tal-Ftehim dwar il-Ħruġ. Dan id-dokument enfasizza oqsma ta' nuqqas ta' qbil u ta' qbil permezz ta' kowds tal-kuluri bl-aħdar, l-isfar u l-abjad. Ir-relazzjoni futura bejn l-UE u r-Renju Unit se tiġi deskritta f'dikjarazzjoni politika u se tiġi negozjata biss ladarba r-Renju Unit isir pajjiż terz, jiġifieri barra l-UE, wara d-29 ta' Marzu 2019. Għal aktar informazzjoni: It-test finalizzat il-Ftehim dwar il-Ħruġ Deskrizzjoni tad-Dikjarazzjoni Politika tal-Qafas dwar ir-Relazzjoni Futura Rapport Konġunt Mistoqsija u Tweġiba: Negozjati tal-Brexit: X'hemm fil-Ftehim dwar il-Ħruġ Mistoqsija u Tweġiba: Protokoll dwar l-Irlanda u l-Irlanda ta' Fuq Aktar informazzjoni fuq is-sit web tagħna